**Air France-KLM** é un grupo de aeroliñas franco-neerlandés constituído baixo a lei francesa que ten a súa sede no aeroporto Charles de Gaulle en Tremblay-en-France, preto de París. O grupo ten oficinas en Montreuil, París, e en Amstelveen, nos Países Baixos. Netherlands. Air France–KLM é o resultado da fusión en 2004 entre Air France e KLM. Ámbalas dúas aeroliñas son membros da alianza SkyTeam. As dúas compañías dependen de dous grandes centros de conexións, o aeroporto de Ámsterdam-Schiphol e o aeroporto de París-Charles de Gaulle. As aeroliñas de Air France-KLM transportaron 87,3 millóns de pasaxeiros no ano 2014.

Historia
--------

Air France-KLM creouse por un acordo mutuo de fusión entre Air France e KLM o 5 de maio de 2004. Como resultado do acordo as accións do goberno francés reducíronse do 54,4% (na antiga Air France) ao 44% (na aeroliña combinada). Esta porcentaxe reducíuse ao 25%, e posteriormente ao 17,6%. No tempo da fusión en maio de 2004 Air France e KLM ofrecían voos a 225 destinos de todo o mundo. No ano que rematou o 21 de marzo de 2003 as dúas compañías transportaron 66,3 millóns de pasaxeiros.

En outubro de 2005 Air France Cargo e KLM Cargo, as dúas subsidiarias de carga do grupo, fusionaron as súas actividades comerciais, que agora son organizadas dende os Países Baixos.

En 2007 Air France-KLM foi un dos tres ofertantes para facerse co control de Alitalia, que estaba xerando perdas, sendo o favorito para a xunta de administración da aeroliña italiana. Porén, o 2 de decembro de 2008 informouse de que se abandonaran as negociacións. Tras a compra de Alitalia e Air One pola Compagnia Aerea Italiana o 12 de decembro de 2008, o grupo Air France–KLM estivo interesado novamente en mercar unha participación da nova compañía. O 22 de xaneiro de 2009, Air France–KLM mercou o 25% das súas accións por 323 millóns de euros.

No ano 2008 foi a compañía máis grande do mundo en termos de ingresos operativos totais, e tamén a máis grande en termos de pasaxeiros internacionais por quilómetro.

En febreiro d 2011 Air France-KLM xunto con Delta Air Lines traballaron xuntos para examinar unha oferta por Virgin Atlantic. A día de hoxe Richard Branson ten o 51% das accións da aeroliña e o resto pertence a Delta Air Lines.

Air France-KLM, xunto co seu socio Delta Air Lines, estiveron en conversas sobre investir con Japan Airlines, que é parte da alianza Oneworld (rival de SkyTeam), pero está experimentando dificultades financeiras. Air France-KLM, xunto con Delta e a súa rival American Airlines (AMR Corporation; parte de Oneworld) discutiron investimentos por unha suma de 200–300 millóns de dólares para axudar á compañía con problemas, que é a aeroliña asiática con máis ingresos. O Ministerio do Territorio, Infraestruturas, Transporte e Turismo do Xapón recomendara Air France-KLM e/ou Delta para ser socios debido á súa saúde financeira en comparación con AMR Corporation. Delta tamén estaba recomendada debido á súa extensa rede asiática conseguida a través da compra de Northwest Airlines; Korean Air, tamén membro de SkyTeam, tamén mantiña conversas con JAL. Air France, Alitalia, China Airlines, China Southern Airlines, Korean Air e Vietnam Airlines son membros de SkyTeam que no presente teñen códigos compartidos con JAL. O 7 de febreiro de 2010 varias axencias de noticias informaron que JAL decidiría manter a súa alianza con American Airlines e finalizou as súas negociacións con Delta. O novo CEO de JAL, segundo os informes, decidiu que o cambio de alianzas (de Oneworld a SkyTeam) sería moi arriscado e podería obstaculizar a súa habilidade para transformarse rapidamente. O 9 de febreiro de 2010 JAL anunciou oficialmente a súa decisión para reforzar a súa asociación con American. A aeroliña tamén fortificou as súas relacións con outros socios da alianza Oneworld.

En decembro de 2013 Air France-KLM vendeu a súa subsidiaria CityJet a Intro Aviation.

Alexandre de Juniac, presidente e CEO dende o 1 de xullo de 2013 renunciou a principios de abril de 2016 e foi substituído por Jean-Marc Janaillac o 4 de xullo.

Subsidiarias
------------

### Totalmente en propiedade

As subsidiarias que o grupo controla na súa totalidade son:

* Air France
	+ Air France Cargo
	+ HOP!
	+ Transavia France (60%)
* KLM
	+ KLM Cargo
	+ KLM Cityhopper
	+ Martinair
	+ Transavia
		- Transavia France (40%)

Air France-KLM tamén posúe Cobalt Ground Solutions unha compañía de asistencia en terra baseada no aeroporto de Londres-Heathrow. A compañía creouse o 1 de abril de 2009 pola fusión de dúas subsidiarias de asistencia en terra de Air France e KLM no Reino Unido, Air France Services Ltd (AFSL) e KLM Ground Services Ltd (KGS).

Air France Services Ltd (AFSL) foi unha das grandes compañías de asistencia en terra en Heathrow. AFSL naceo o 15 de xaneiro de 1997 e foi nun principio unha asocición entre Air France e Servisair Ltd. Servisair posteriormente decidiu retirarse.

O grupo tamén é propietario de Cygnific, que é un dos maiores centros de vendas e servizos de Air France-KLM. Cygnific é realmente unha subsidiaria de KLM Royal Dutch Airlines, operando como unha compañía independente coa súa propia estratexia de negocio, procesos operacionais e políticas de recursos humanos. Cygnific serve a pasaxeiros e axencias de viaxes en nome de KLM, Air France e Delta Air Lines.

### Intereses minoritarios

Aeroliñas nas cales o grupo ten intereses minoritarios:

* Air Corsica - 12%
* Air Côte d’Ivoire - 20%
* Air Mauritius - 3%
* Air Tahiti - 7%
* Alitalia - 7,08%
* Kenya Airways - 26%
* Royal Air Maroc - 3%
* Air Calédonie - 2%
* Gol Transportes Aéreos - 1,50%
* NS International (anteriormente NS Hispeed, conexións ferroviarias de alta velocidade que unen Amsterdam (Schiphol) con Bruxelas e París) - 10%

### Antigas subsidiarias

* Cityjet: Air France-KLM foi propietario de toda a compañía ata a venda a Intro Aviation, un holding alemán.
* VLM Airlines: Air France-KLM fusionou as operacións desta aeroliña coas de Cityjet. Foi vendida ao mesmo tempo.

Notas
-----

1. ↑  CNN (ed.). "Alitalia favors Air France-KLM bid". Archived from the original on 27 de febreiro de 2008. Consultado o 28 de decembro de 2016.
2. ↑  BBC (ed.). "Alitalia boss quits as talks end". Consultado o 28 de decembro de 2016.
3. ↑  Reuters (ed.). "Air France seen beating tough odds for Alitalia". Consultado o 28 de decembro de 2016.
4. ↑  Reuters (ed.). "Air France, Delta to examine Virgin Atlantic bid - report". Consultado o 28 de decembro de 2016.
5. ↑  Reuters (ed.). "Air France-KLM in talks to invest in JAL-source". Consultado o 6 de febreiro de 2017.
6. ↑  Reuters (ed.). "5-Rivals jostle for JAL stake; Asia access prized". Consultado o 6 de febreiro de 2017.
7. ↑  American Airlines (ed.). "Comments By American Airlines CEO Gerard Arpey on Japan Airlines Decision to Continue Membership in oneworld Alliance". Arquivado dende o orixinal o 06 de febreiro de 2017. Consultado o 6 de febreiro de 2017.
8. ↑  Bloomberg (ed.). "Air France-KLM Names Janaillac CEO and Chairman as of July 4". Consultado o 6 de febreiro de 2017.

|  |  |
| --- | --- |
| Control de autoridades | 
* Wd: Q407237
* WorldCat
* VIAF: 10144648163101299423
* BNF: 165876376
* EBID: ID
* GND: 1085828794
* GRID: grid.497996.c
* LEI: 969500AQW31GYO8JZD66

 |